แล้งหนักเกษตรกรแห่กู้ธกส.
ธ.ก.ส.จ่อขยายวงเงินกู้ช่วยเกษตรกรหลังเจอแล้งจัดแห่ขอสินเชื่อใกล้เต็มเพดาน
23 ก.ค. 2558

ธ.ก.ส.จ่อขยายวงเงินกู้ช่วยเกษตรกรหลังเจอแล้งจัดแห่ขอสินเชื่อใกล้เต็มเพดาน
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงมาตรการเพื่อช่วยเกษตรกรรายได้น้อยที่ประสบปัญหาภัยแล้งตามนโยบายรัฐบาล ล่าสุดพบว่ามีเกษตรกรสนใจเข้าร่วมโครงการและขอยื่นกู้เป็นจำนวนมาก ซึ่งหากมีเกษตรกรขอกู้จนครบวงเงิน 6 หมื่นล้านบาท ธนาคารจะเสนอคณะกรรมการขอขยายวงเงินหรือพิจารณามาตรการเพิ่มเติม
“ธ.ก.ส.จะยังคงใช้มาตรการเดิมช่วยแก้ปัญหาภัยแล้งไปก่อน เพื่อให้เกษตรกรคลายกังวลเรื่องเงินทุนและมีสภาพคล่องใช้จ่ายในชีวิตประจำวันในภาวะที่ขาดรายได้ขณะนี้”แหล่งข่าวเปิดเผย
ด้านศูนย์วิจัยกสิกรไทย คาดว่า ปี 2558 สถานการณ์รายได้ของเกษตรกรยังน่าเป็นห่วง มีแนวโน้มหดตัวถึง 17.9%  เทียบกับปี 2557 ที่หดตัว 6% เนื่องจากราคาสินค้าเกษตรหลักอย่างข้าวและยางพารายังไม่ฟื้นตัว ทำให้ยิ่งกดดันกำลังซื้อและการบริโภคของเกษตรกรกระทบต่อธุรกิจที่อาศัยกำลังซื้อจากกลุ่มเกษตรกรและส่งผลต่อหนี้ครัวเรือนของเกษตรกรให้อยู่ในระดับสูง โดยคาดว่าในปี 2558 สัดส่วนหนี้ครัวเรือนภาคเกษตรต่อจีดีพีภาคเกษตรของไทยจะยังคงร้อนแรงอยู่ที่ราว 84.7% เทียบกับ 77.6% ในปีก่อน
ทั้งนี้ ทางออกสำคัญที่จะช่วยแก้ปัญหาหนี้ครัวเรือนของภาคเกษตรให้ลดลงควรเน้นที่กระบวนการผลิต ด้วยการเพิ่มประสิทธิภาพการผลิตในระดับต้นน้ำ ทั้งการเพิ่มผลผลิตต่อไร่และลดต้นทุนด้วยการใช้เกษตรอินทรีย์ ตลอดจนการเร่งผลักดันเพื่อสร้างมูลค่าเพิ่มให้กับสินค้าเกษตรหรือให้ความสำคัญกับปลายน้ำด้วย เพื่อยกระดับราคาสินค้าเกษตรและรายได้ให้กับเกษตรกรไทยลดความเสี่ยงด้านราคาจากภาวะตลาดโลก